Diari Oficial de la Generalitat Valenciana


Sumari del DOGV 4878, del 08-11-2004 (2004/11779)

RESOLUCIÓ de 2 de novembre de 2004, del director general d'Investigació i Innovació Agrària i Ramadera, per la qual s'obliga la comunicació d'entrada d'animals sensibles a la malaltia anomenada llengua blava per a l'adopció de mesures de prevenció.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4878

Data del DOGV
:   08-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11699


Data del document
:   02-11-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * caprí
    * boví
    * oví
    * agricultor
    * legislació veterinària
    * malaltia animal

RESOLUCIÓ de 2 de novembre de 2004, del director general d'Investigació i Innovació Agrària i Ramadera, per la qual s'obliga la comunicació d'entrada d'animals sensibles a la malaltia anomenada llengua blava per a l'adopció de mesures de prevenció. [2004/X11299]
  
La llengua blava o febre catarral ovina és una malaltia inclosa en la llista A del Codi Zoosanitari Internacional de l'Organització Mundial de la Sanitat Animal, OIE. La seua propagació suposa un perill greu per a la cabanya i podria tindre conseqüències molt desfavorables per als intercanvis comercials a nivell internacional.
  
La decisió 2004/697/CE, de la Comissió, de 14 d'octubre de 2004, relativa a determinades mesures de protecció contra la febre catarral ovina o llengua blava a Espanya, ha prohibit el moviment d'animals des de nombroses comarques veterinàries d'Andalusia cap a la Unió Europea.
  
D'acord amb esta mesura, l'Ordre APA/3411/2004 disposa mesures específiques que faciliten el control i lluita contra la malaltia a l'espera de noves decisions de les autoritats comunitàries i de l'evolució de la malaltia.
  
La Llei 6/2003 de 4 de març, de la Generalitat, de Ramaderia de la Comunitat Valenciana, disposa que per a previndre la difusió, al territori de la Comunitat, de malalties dels animals de declaració obligatòria, previstes en la normativa nacional o autonòmica, l'administració autonòmica podrà adoptar les mesures de prevenció i presa de mostres igualment en el cas de malalties declarades oficialment fora de la Comunitat Valenciana i que estes mesures seran immediates.
  
D'acord amb allò que s'ha exposat, és urgent adoptar mesures específiques que faciliten la detecció immediata de llengua blava, a l'espera de l'evolució epizootiològica de la malaltia en el territori nacional i, per tot això, resolc:
  
Els titulars d'explotacions ramaderes amb espècies sensibles a la llengua blava (oví, caprí i boví), comunicaran als veterinaris d'Inspecció Pecuària de les oficines comarcals agràries, a l'àrea geogràfica a la qual pertanyen, l'entrada d'animals d'espècies sensibles a la malaltia procedents de fora de la Comunitat Valenciana, en el termini de 24 hores del primer dia hàbil.
  
Quedaran exceptuats de l'obligació de comunicació els escorxadors, que sacrifiquen animals de les espècies sensibles, si estos se sacrifiquen en el termini de 24 hores des de l'arribada a l'escorxador.
  
La comunicació a què obliga la present resolució es realitzarà als efectes d'adoptar les mesures a què es referix l'article 119 de la Llei 6/2003, de 4 de març, de Ramaderia de la Comunitat Valenciana, i en mantindrà la vigència fins que es dispose el contrari mitjançant la corresponent resolució igualment publicada en el Diari Oficial de la Generalitat Valenciana .
  
La present resolució no posa fi a la via administrativa i contra esta es pot interposar, en el termini d'un mes a comptar des de l'endemà de la notificació o publicació, recurs d'alçada davant el conseller d'Agricultura, Pesca i Alimentació, de conformitat amb el que disposen els articles 114 a 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.